平江亭邀馮山允南同作
作者：趙衮
朝代：宋

paragraphs: 文公昔記滕王閣，氣象終天拂寥廓。
崔顥題詩黄鶴樓，今日聲華還磊落。
安漢城頭有佳處，江山清氣歸簾幕。
少陵無人謫仙死，不遇才豪終寂寞。
蒼苔滿地荆棘生，梁棟塵埃喧鳥雀。
風流賢守一登臨，久倚闌干情不薄。
夜來風月覺澄清，天意人心如素約。
仙葩當見浮空來，幾百年來無此作。
嗟予好古今白頭，到底支離材力弱。
木桃或見致瓊瑤，免對江山負慚作。